Der var lagt op til en gyser, da der mandag aften skulle spilles kvartfinale i badmintonligaen for hold i Arena Nord i Frederikshavn. Her fik hjemmeholdet fra Vendsyssel Elite Badminton (VEB) besøg fra Greve. Første kamp mellem de to klubber blev spillet i Greve, og her var kampene endt med 3-3. Der var dog ikke meget slinger i valsen for det nordjyske hold, da semifinalepladsen skulle i hus. Foran 650 hjemmepublikummer vandt VEB nemlig kampende med 4-1. Sidste år nåede VEB også til DM-semifinalerne. Det blev dog endestationen, og det skal der laves om på i år. -  I år vil vi i finalen. Det er vores målsætning, siger Jacco Arends, der vandt en kamp i mixdouble, i en pressemeddelelse. I semifinalen skal VEB møde enten Skælskør/Slagelse eller Højbjerg. Semifinalerne skal spilles allerede i næste uge. 3. april skal VEB spille på udebane, mens de den 5. april skal spille på hjemmebane, der denne gang er i Skagen.

Referat:
Efter en sikker 4-1 sejr over Greve skal Vendsyssel Elite Badminton for andet år i træk spille semifinale i badmintonligaen.